b'\n_START_ARTICLE_\nOkupacija slovenskega ozemlja\n_START_PARAGRAPH_\nOkupacija slovenskega ozemlja med drugo svetovno vojno je trajala od aprila 1941, ko so sile osi zavzele Kraljevino Jugoslavijo, do maja 1945, ko je slovensko ozemlje osvobodila Jugoslovanska armada._NEWLINE_Slovensko ozemlje je bilo razdeljeno med tri okupatorje. Nem\xc4\x8dija je zavzela Gorenjsko, \xc5\xa0tajersko in severozahodno Prekmurje, Italija Notranjsko, Ljubljano in ve\xc4\x8dino Dolenjske (t. i. Ljubljansko pokrajino), Mad\xc5\xbearska pa ve\xc4\x8dino Prekmurja. Prav tako je posamezna naselja okupirala Neodvisna dr\xc5\xbeava Hrva\xc5\xa1ka. Po kapitulaciji Italije 8. septembra 1943 je Ljubljansko pokrajino zasedla Nem\xc4\x8dija._NEWLINE_Okupatorski re\xc5\xbeimi so na Slovenskem izvajali nasilno raznarodovalno politiko z asimilacijo, mno\xc5\xbei\xc4\x8dnim izganjanjem Slovencev in naseljevanjem pripadnikov svojih narodnosti. Na dejanja odpora so se odzvali z represalijami proti civilistom.\n_START_SECTION_\nItalijanski okupacijski sistem\n_START_PARAGRAPH_\nV nasprotju z Nemci so sku\xc5\xa1ali Italijani sprva pridobiti na svojo stran doma\xc4\x8de prebivalstvo, zato so vodili milej\xc5\xa1o raznarodovalno politiko. Uporabe slovenskega jezika v javnosti niso prepovedali, italijan\xc5\xa1\xc4\x8dina je postala le u\xc4\x8dni predmet. Dopu\xc5\xa1\xc4\x8dali so dejavnost slovenskih kulturnih in drugih nepoliti\xc4\x8dnih dru\xc5\xa1tev, \xc5\xa1ol ter drugih posvetnih ustanov, izhajanje dvojezi\xc4\x8dnega tiska. V upravi in v javnosti so za\xc4\x8dasno dovoljevali dvojezi\xc4\x8dnost._NEWLINE_Ker so \xc5\xbeeleli Ljubljansko pokrajino, kakor so zasedeno obmo\xc4\x8dje poimenovali, \xc4\x8dim hitreje poitalijan\xc4\x8diti, so jo 3. maja 1941 s posebnim odlokom priklju\xc4\x8dili Italiji. Ustanavljati so za\xc4\x8deli fa\xc5\xa1isti\xc4\x8dne organizacije, vpeljali korporativni sistem, na nekatera obmo\xc4\x8dja so naseljevali Italijane (Ko\xc4\x8devsko)._NEWLINE_Uradni\xc5\xa1ki aparat so fa\xc5\xa1izirali, vrhovno oblast je imel visoki komisar, ki bi mu moral pomagati \xc5\xa1tirinajst\xc4\x8dlanski sosvet, izbran izmed tistih slovenskih politikov, ki so bili pripravljeni sodelovati z Italijani. Ker pa Sosvet za Ljubljansko pokrajino ni imel nikakr\xc5\xa1nega vpliva na italijansko politiko, sodelovanje z Italijani pa je med ljudmi izzvalo prezir in odpor, je nekaj \xc4\x8dlanov iz sosveta izstopilo, zato je novembra 1941 prenehal z delovanjem.\n_START_SECTION_\nHrva\xc5\xa1ki okupacijski sistem\n_START_PARAGRAPH_\nHrva\xc5\xa1ka NDH je okupirala manj\xc5\xa1i del slovenskega ozemlja pet slovenskih naselij z okolico: Bregansko selo (danes se imenuje Slovenska vas), Nova vas pri Bregani (danes Nova vas pri Mokricah), Jesenice na Dolenjskem, Obre\xc5\xbeje in \xc4\x8cedem. Gre za ozemlje veliko pribli\xc5\xbeno 20 kvadratnih kilometrov, na katerem je takrat \xc5\xbeivelo okrog 800 prebivalcev. Slovence so hoteli prepri\xc4\x8dati, da so Hrvati, tiste, ki so ostali narodno zavedni so odpeljali v tabori\xc5\xa1\xc4\x8de Jasenovac ali jih ustrelili. V \xc5\xa1olski sistem so vpeljali hrva\xc5\xa1ki jezik, prav tako v cerkveni nauk po cerkvah.'